Trelis/gawiki huggingface dataset:
André Michelin. Déantúsóir boinn rubair a rugadh i bPáras ab ea André Michelin (1 Eanáir 1853 – 4 Aibreán 1931). Dhear sé féin is a dheartháir Édouard (1859– 1940) aerbhoinn indíshuite inaistrithe den chéad uair do ghluaisteáin. Thosaigh siad ag táirgeadh léarscáileanna ardchaighdeáin bóithre agus treoirleabhair do ghluaisteánaithe.
Míchothú. Uireasa comhábha(i)r atá riachtanach sa chothú. Tarlaíonn tearc-chothú nuair nach n-ionghabhtar dóthain fuinneamh bia, agus má leantar leis seo caillfear an-chuid meáchain. Is féidir go dtarlóidh uireasa níos sainiúla, cosúil le huireasaí vitimín amháin nó oiread áirithe vitimíní, b'fhéidir uireasa na vitimíní uiscethuaslagtha (na B-vitimíní, vitimín C is na fóláití) nó na vitimíní olathuaslagtha (vitimíní A, D is E). Is féidir go dtarlóidh uireasa leictrilítí, nó méideanna uireasacha aigéad sailleach riachtanach nó aimíonaigéad. Is féidir go gcuirfidh siad seo bun le raon leathan mínormáltachtaí cliniciúla is éalanga meitibileachta.
Míciríosa. Is éard is míciríosa ann ná baint choitianta shiombóiseach a chruthaítear idir fungas is fréamhacha planda. I míciríosa eactatrófach, a fhaightear i gcuid mhaith crann, fásann an fungas taobh amuigh de na fréamhacha chun truaill a dhéanamh orthu, ag teacht in ionad ribí na bhfréamhacha. I míciríosa iontrófach, a fhaightear i magairlíní is fraoch, fásann an fungas taobh istigh de chealla na fréimhe agus ina measc. I gcórais mhíciríosacha bíonn cumas feabhsaithe asúite, is na plandaí ionfhabhtaithe in ann coimhlint a dhéanamh níos fearr ná plandaí neamhionfhabhtaithe, agus faigheann an fungas sochar as cothaithigh a chuireann an planda ar fail. In an-chuid cásanna de cheangail mhíciríosacha, ní bhláthaíonn an planda i gceart gan an compánach fungasach.
Micreadhomhantarraingt. Staid saorthitime gan mheáchan a fhaightear i spásárthaigh. I bhfithis timpeall an Domhain, cothromaíonn an luasghéarú lártheifeach de bharr an fhithisithe chiorclaigh an luasghéarú de bharr domhantarraingthe. Is féidir an staid seo a shamhlú mar seo freisin: go bhfuil réad atá i bhfithis chiorclach timpeall an Domhain á luasghéarú i dtreo lár an Domhain an t-am ar fad, ach go mbíonn dromchla an Domhain á luasghéarú sa treo urchomhaireach ag an am céanna. Le fírinne, de bharr imtharraingt an spásárthaigh féin is luasghéaruithe a dhéanann córas rialaithe seasaimh an spásárthaigh ó am go chéile, ní chothromaíonn na príomhluasghéaruithe a chéile an t-am ar fad, agus is deacair micreadhomhantarraingt níos lú ná an milliúnú cuid den domhantarraingt a fháil i gcomhair tástála. Mar sin, is beag seans turgnaimh faoi mhicreadhomhantarraingt a dhéanamh sna stáisiúin bheaga spáis atá ar fáil.
Micreafón. Feiste a thiontaíonn fuaimthonnta chuig comharthaí leictreonacha le tarchur, taifeadadh is atáirgeadh. Shaothraigh Bell is Edison na céad chinn le haghaidh teileafónaíochta, ach anois úsáidtear iad go forleathan i dteileachumarsáid, taifeadadh fuaime is cluaisíní cúnta. I ngach cineál micreafóin, nuair a imbhuaileann an fhuaimthonn é, critheann scairt i gcomhphas leis an bhfuaim agus athraíonn an ghluaiseacht ascalach seo friotaíocht (i micreafóin carbóin), toilleas (micreafóin comhdhlúthadáin), réimse leictreamaighnéadach (micreafóin dhinimiciúla is chorna), nó cruth criostail phísileictrigh (micreafóin criostail), agus i ngach cás táirgtear comhartha aschuir. Bíonn patrúin éagsúla glactha ag micreafóin éagsúla, ionas go mbíonn an micreafón uilethreoch (an íogaireacht chéanna i ngach treo), aontreoch (an íogaireacht is mó díreach os comhair an mhicreafón amach, ag laghdú go géar i ngach treo eile), nó déthreoch (íogaireacht mhaith os a chomhair is díreach taobh thiar de, laghdaithe as cuimse i ngach treo eile, i bpatrún ochtchruthach).
Micreamháinliacht. Is máinliacht nua-aoiseach a dhéantar faoi mhicreascóp í micreamháinliacht. Eiseamláirí drámata den teicníocht seo is ea athcheangal méire, fiú sciatháin iomláin, a ghearrtar ón gcolainn trí thaisme. Déantar obráidí ar an inchinn ina ndeisítear artairí beaga is a nglantar amach artairí atá ar tí calcadh le plaic scléaróise chun bac a chur le stróc. Maille leis an micreascóp is scil an mháinlia, tá na forbairtí seo bunaithe ar sholáthar mionionstraimí máinliachta, oiriúnaithe don ghnó seo, le blianta beaga anuas.
Micreascannán. Ábhar fótagrafach is ea micreascannán. Bíonn sé dubh is geal le gráinní fíormhíne is taifeach ardghéire, a úsáidtear chun cáipéisí a chóipeáil ar scála laghdaithe go mór. Léitear le teilgean formhéadaithe iad.
Micreascóp fórsa adamhaigh. Baineann micreascóp fórsa adamhaigh (MFA) feidhm as tóireadóir braiteora chun an dromchla atá le hiniúchadh a scanadh de réir oird le híomhá a chruthú ar féidir adaimh ar leith a léiriú uirthi. Bíonn bior an-ghéar ar an mbraiteoir, dírithe i dtreo an dromchla ag fad an-bheag amach uaidh agus suite ar cheann starrmhaide lingeáin bhoig. Nuair a ghluaiseann an sampla thar an mbior, feidhmíonn adaimh an dromchla fórsa athraitheach ar an mbior, ag díláithriú an starrmhaide. Úsáidtear teicníocht optúil nó eile chun sraonadh an starrmhaide a bhrath, agus is é an sraonadh seo ag gach réigiún den dromchla a íomháítear le cabhair ríomhaire is teilifíseáin. Is féidir dromchla seoltach nó neamhsheoltach a íomháú leis. Sampla de mhicreascóp tóireadóir scanta.
Micreascóp réimse-ianaíoch. Sa ghléas seo coinnítear leictreoid miotail i bhfoirm rinne géire ag ardphoitéinseal leictreach dearfach i leith an scáileáin. Cruthaítear iain gáis ó na hadaimh gáis gar don rinn mar thoradh ar an réimse leictreach an-dian ansin (saghas astú réimse) agus treoraítear na hiain sin ar an scáileán chun íomhá struchtúr miotal na rinne a dhéanamh. Is féidir formhéadú × 1.5 × 10 a bhaint amach leis an ngléas seo chun gur féidir adaimh ar leith a thaifeach. Áisiúil chun staidéar a dhéanamh ar asú ar dhromchlaí agus imoibrithe dromchlacha i gcatalú.
Micreascópacht tóireadóir scanta. Craobh den mhicreascópacht is ea micreascópacht tóireadóir scanta. Tá raon micreascóp éagsúil ann anois atá bunaithe ar theicníocht ina ndéantar dromchla samplach a iniúchadh le barr tóireadóra a scantar i leith an dromchla sin. 
Sa mhicreascóp tollánach scanta (STM) is iad na leictreoin thollánacha istigh sa dromchla seoltach a dhéanann an íomhá. I micreascóp fórsa adamhaigh (ATM) is é an fórsa ar bharr an tóireadóir scanta ag gach pointe de dhromchla seoltach nó neamhsheoltach a íomháítear. Déantar airíonna dromchlacha maighnéadacha is leictreacha a thréithriú is a íomháú ach cinn brata chuí a úsáid sa scanadh. 
Mar shampla, i micreascópacht poitéinsil leictrigh scanta (SEPM) úsáidtear tóireadóir brata le platanam chun an dromchla is a bhfuil air a mhapáil. I micreascóp optúil neasréimse scanta, faightear íomhánna optúla le taifeach 10 nanaiméadar nó mar sin ach úsáid a bhaint as solas ó shnáithín an-mhín chun an dromchla a scanadh, rud a sheachnaíonn teorainn an díraonta a tharlaíonn i ngnáthmhicreascóip de bhrí go bhfágann an léas solais an snáithín an-ghar don dromchla samplach. 
Úsáidtear micreascóip scanta in an-chuid feidhmeanna: seiceáil slisní leathsheoltóra is dioscaí optúla le linn a ndéanta, breathnú ar chealla, próitéiní, baictéir is víris in situ. Cheap Binnig, Quate is Gerber an teicníocht micreascópachta seo le tóireadóir scanta i 1986.
Micreaton. Is éard is micreaton ann ná idirchéim sa cheol atá níos lú ná leath-thon. Dúchasach i gcultúir áirithe ceoil, san oirthear go háirithe, agus tarlaíonn siad go nádúrtha sa tsraith armónach. I gceol ealaíne an iarthair is é an leath-thon an t-eatramh is lú de ghnáth, ach baineann ceapadóirí áirithe de chuid na haoise seo (mar shampla Hába, Bloch, Bartók is Boulez) feidhm as micreatoin, agus ceathrú toin go háirithe, chun iarmhairtí is insint nua a bhaint amach.
Micreathonnta. Tonnta leictreamaighnéadacha ar mhinicíocht an-ard. In oigheann micreathonnach úsáidtear na tonnta seo chun bia a threá is a théamh. Is amhlaidh a chritheann na tonnta seo na naisc idir adaimh, agus sa bhfrithchuimilt a tharlaíonn dá bharr sin téitear is réitítear an bia in achar gairid ama. 
Fionnadh an feiniméan seo de thaisme nuair a leádh barra seacláide i bpóca léine eolaí a bhí i mbun taighde ar mhicreathonnta. Baintear feidhm as micreathonnta chun comharthaí leictreonacha — teileafóin, raidió, teilifíse is ríomhaire—a tharchur ar feadh líne dírí fada tríd an aer. 
I gcontrárthacht le gnáth-thonnta raidió a tharchuirtear chomh leathan agus is féidir thar réimse tíre, déantar léas comhlínithe aontreoch micreathonnta le haerógmhias pharabóileach, agus tarchuirtear an léas seo díreach i dtreo aerógmhias glactha eile. 
I gcás comharthaí raidió is teilifíse, úsáidtear ceangal micreathonnach mar seo chun na comharthaí a iompar ón stiúideo go dtí príomhaeróg tarchuir ag ionad ard éigin, nó satailít tarchuir.
Micrichlímeolaíocht. Staidéar ar an aeráid i réigiúin bheaga ar, nó gar do, dhromchlaí mar a maireann plandaí is ainmhithe. Cinneann na próisis atá ar siúl ag an dromchla sin micreaeráid an réigiúin sin: asú radaíocht na Gréine ag plandaí is ainmhithe, feidhmiú an teasa i ngalú is imghalú, agus iarmhairtí an aeir ag sreabhadh thar an dromchla.
Micrifís. Leathán scannáin le heagar íomhánna micreascannán. Bíonn an leathán 76 × 127 mm suas go dtí 152 × 229 mm, le 30-100 íomhá air. Déantar na buncháipéisí a chóipeáil, forlaghdaithe faoi 24, ar scannán neamhphollta 16 mm. Gearrtar é seo i sraitheanna de 10 n-íomhá, agus déantar 6 shraith díobh seo a dhearbhchló ar leathán dé-asascannáin le húsáid i meaisíní cuí feiceála.
Micrileictreonaic. Brainse den leictreonaic a bhaineann le táirgeadh is úsáid micrichiorcad, ciorcaid leictreonacha mhiondealbhaithe le trasraitheoirí bídeacha, ciorcaid iomlánaithe bhídeacha, agus comhbhaill bhídeacha eile ar mhicrishlisne amháin. Úsáidtear ciorcaid mar seo i ríomhairí, teileafóin iniompartha, córais teileachumarsáide, agus an iliomad feidhmeanna eile sa bhaile, an oifig, an gluaisteán is eile.
Micriméadar. Tomhsaire chun tomhais chruinne faid a dhéanamh. Is é a bhíonn ann ná fearsaid a ghluaistear le scriú ar a bhfuil snáithe an-mhín. Cuirtear an réad atá le tomhas idir ceann na fearsaide is inneoin an mhicriméadair. Bíonn cos an mhicriméadair calabraithe ionas gur féidir an fad a léamh ar bhairille na coise. Tá cineálacha le léamh digiteach ann freisin.
Micrimhionadúchán. Tógáil ciorcad is córas an-bheag leictreonach, chun méid, meáchan is costas a shábháil (microminiaturisation i mBéarla). 
Thosaigh an próiseas nuair a tháinig trasraitheoirí in ionad na bhfeadán folúsach sna 1950idí, agus tá sé ag leanúint ar aghaidh an t-am ar fad le ciorcaid iomlánaithe a úsáidtear go forleathan i riomhairí, teileafóin iniompartha is teicneolaíochtaí satailíte.
Micriríomhaire. Ríomhaire atá bunaithe ar mhicreaphróiseálaí amháin, le cuimhne agus feistí ionchuir is aschuir. Tháinig a leithéid ar an bhfód sna 1970idí mar ríomhairí deisce, bunaithe ar mhicreaphróiseálaithe 8 ngiotán. Ó shin tháinig micreaphróiseálaithe 16 ghiotán is 32 ghiotán chun cinn le cumas is luas feabhsaithe, a bhí bunúsach do na ríomhairí pearsanta iniompartha atá coitianta anois. Leis na feabhsuithe i bhfeidhmiú na ríomhairí beaga seo, ní aithnítear idirdhealú suntasach idir micriríomhairí is mionríomhairí a thuilleadh.
Micrishlis. Slis bhídeach ábhair leathsheoltaigh, cosúil le sileacan, a dhéantar a phróiseáil chun ciorcad iomlánaithe a dhéanamh di. De réir a chéile le feabhsuithe sna modhanna próiseála, comhtháthú mórscála (LSI) is níos déanaí, comhtháthú an-mhórscála (VLSI), is féidir na mílte trasraitheoirí is comhbhall leictreonach eile a phacáil ar mhicrishlis agus ciorcaid éagsúla le feidhmeanna éagsúla a tháirgeadh. Nuair a chuirtear ciorcaid cuimhne is loighce ar an tslis, táirgtear micreapróiseálaí, croí ríomhaire phearsanta is an iliomad feiste oibre, gnó, baile, caitheamh aimsire, teileachumarsáide is eile. Le próiseáil nua-aoiseach, bunaithe ar nanaitheicneolaíocht, is féidir tuilleadh micrichiorcad iomlánaithe fós a phacáil ar na micrishliseanna, agus na feistí a bhaineann feidhm astu a dhéanamh níos lú éadroime ná riamh.
Micseamatóis. Galar víreasach tadhaill coiníní a thagann i láthair mar shiada glóthaí ar an ainmhí ionfhabhtaithe. Neamhdhochrach do choiníní Mheiriceá Theas, ach marfach do choiníní Eorpacha. Tugadh isteach don Astráil i 1951 í le líon na gcoiníní a shraonadh, agus bhánaigh sí coiníní fiáine na hEorpa sna 1950idí.
Micséidéime. Deascadh múcapolaisiúicríde faoin gcraiceann, rud a tháirgeann ramhrú, at, báine, agus cuma shainiúil borrtha san aghaidh. Beagnach i gcónaí, baineann sí le hipitíoróideacht dhian phríomhúil.
Mí-dhíleá. Pian nó míchompord sa stéig uachtarach a bhaineann le hithe is ea an mí-dhíleá. 
Tinneas an-choiteann is ea é. Is féidir é a bhrostú tríd an iomarca a ithe, nó bianna ar leith cosúil le spíosraí, bianna friochta nó alcól a ionghabháil. 
Den chuid is mó ní bhíonn aon ghalar orgánach soiléirithe ag na daoine a mbíonn an riocht orthu, bíodh is go mb'fhéidir go mbeidh siad imníoch is faoi strus. 
Is féidir leigheas a fháil le frithaigéad a thógáil, mar shampla "Alka Seltzer". 
I mionlach de na cásanna bíonn galar orgánach éigin taobh thiar den riocht, othras peipteach go háirithe.
Stair.
Ar 3 Nollaig 1931, chuaigh "Alka Seltzer" ar an margadh don chéad uair riamh.
Ludwig Mies van der Rohe.  
Ailtire is dearthóir a rugadh in Aachen na Gearmáine ab ea Ludwig Mies van der Rohe (27 Márta 1886 – 17 Lúnasa 1969). Ina stiúrthóir ar an mBauhaus i nDessau is Beirlín (1930–1933) agus d'aistrigh go Chicago sa bhliain 1938. I measc a shaothar tá Foirgneamh Seagram i Nua-Eabhrac (1956–1958) agus an Leabharlann Phoiblí i Washington (1967). Dhear sé troscán cruach feadánaí, Cathaoir Barcelona go háirithe. Fuair sé bás sa bhliain 1969 in Chicago.
Mí-ionsú. Teip na stéige cothaithigh a ionsú ón mbia ionghafa. Mar thoradh tarlaíonn buinneach, pian sa bholg, at an bhoilg, cailliúint meáchain, ainéime, agus siomptóim ar leith easpa vitimíní ar leith. Is iad seo na príomhchúiseanna a fhéadfaidh a bheith taobh thiar de: an galar trópaiceach spriú a bheith ionfhabhtaithe, prolaiféarú mínormálta baictéar sa stéig bheag mar thoradh ar lúba caocha (dúchasach nó faighte) sa stéig, galar Crohn ar athlasadh ainsealach ginearálta i gconair an díleá é a chuireann isteach ar dhaoine óga, galar paincréasach, agus an ceann is coitianta sa tír seo, galar céiliach.
Mílechosach. Artrapód fadcholainneach talún is ea mílechosach. 
De ghnáth le teascáin dhúbailte colainne, gach ceann le dhá phéire cos siúil. Beag den chuid is mó, agus faightear in ithir nó aoileach é. Is féidir le han-chuid díobh iad féin a chuachadh mar mhodh cosanta. 
Sa bhliain 2022, bhí 17 spéiseas nua de mhílechosach aitheanta ar domhan. Bhí níos mó ná 7,000 spéiseas ann roimhe seo. Ach sna Sléibhte Apaláiseacha, sna Stáit Aontaithe, fuair taighdeoirí 17 spéiseas nua. Is rud an-deacair é seo, toisc go dtaitníonn sé le mílechosach a bheith i bhfolach faoin talamh sa dorchadas. Bhí ceann amháin de na mílechosaigh ainmnithe in ómós do Taylor Swift. Is é an t-ainm ar an mílechosach.
Militeoir. Éan Astraláiseach atá oiriúnaithe chun neachtar a ithe is ea militeoir. 
A theanga fada le barr cosúil le scuab. Itheann an militeoir torthaí is feithidí freisin, agus áitríonn crainn is sceacha. 
Bíonn ilghnéitheacht mhór i gcruth a ghoib is stíl a bheatha.
Maireann an militeoir i ngrúpaí beaga.
Milléad dearg. Iasc ildaite mara atá forleathan i bhfarraigí trópaiceacha is measartha teo is ea an milléad dearg ("Mullus surmuletus"). An cholainn fadaithe, an béal le dís barbal mór ar an smig. Ball den saghas céanna is ea an t-iasc gabhair, saghas suntasach tráchtálach san Eoraip. Úsáidtear an t-ainm seo mar théarma ginearálta ar an ngéineas "Mullus" freisin, cé go bhfuil ainmneacha éagsúla ar speicis eile sa ghéineas, mar shampla an lannach riabhach ("Mullus barbatus") agus an t-iasc gabhair dearg ("Mullus auratus").
Millíní Bucky. C60, ainm a thugtar ar allatróp cobhsaí nua-aimsithe carbóin ina bhfuil 60 móilín carbóin. A struchtúr gar do bheith ina dhromchla sféir, díreach cosúil leis an gcruinneachán geodasach a dhear Buckminster Fuller, na móilíní carbóin leagtha amach, ceann amháin ag gach cúinne. An saghas céanna struchtúir a bhíonn i gcraiceann liathróid sacair. Is é seo 3ú allatróp an charbóin, arb iad diamant is graifít na cinn eile. Tugtar "fullairéiní" freisin ar mhillíní Bucky, a bhfuil a bhfeidhmeanna á saothrú anois. Ceaptar go mbeidh an t-ábhar áisiúil mar bhealadh is clúdach fíorchrua i gcomhair dromchlaí agus a lán eile.
Milliún treoir sa soicind. Tomhas ar luas ríomhaire i ndéanamh oibríochtaí, agus mar sin ar chumas ríofa an ríomhaire. Ceann d'airíonna ríomhaire a ndéanann na déantóirí ríomhairí pearsanta feabhas orthu le himeacht ama.
César Milstein. Bitheolaí móilíneach a rugadh i mBahia Blanca na hAirgintíne ab ea César Milstein (8 Deireadh Fómhair 1927 – 24 Márta 2002). I gcomhar le Georges Köhler, rinne sé taighde bunúsach ar tháirgeadh antasubstaintí mónaclónacha, agus roinn Duais Nobel na Fiseolaíochta nó an Leighis i 1984 le Neils Jerne is Köhler as.
Miltreoir. Is éard atá i gceist le miltreoir ná marcanna a threoraíonn pailneoirí i dtreo an neachtair sa bhláth, de ghnáth patrún línte nó poncanna ar pheitil blátha.
Minit. Damhsa Francach i méadar triarach is luas measartha. An-choitianta i measc uaisle na hEorpa sa 17ú-18ú céad. Tháinig sé le bheith ina gluaiseacht chaighdeánach sa siansa agus píosaí cosúla ceoil sa tréimhse chlasaiceach sa bhfoirm minit-tríréad-minit.
Minitab. Pacáiste ríomhaire é Minitab, a dearadh chun gurbh féidir le húsáideoirí ríomhairí pearsanta anailísithe staitistiúla ar shonraí a dhéanamh. 
Tagairtí.
Minitel. Seirbhís téacsfhíse sa bhFrainc. Cuireadh an teirminéal i dteach gach síntiúsóir teileafón in ionad an eolaire teileafóin. 
D'fhás a húsáid is a coitiantacht go han-tapa sna 1980idí sa Fhrainc.
Míniú ildomhan. Sa bhfisic, tairiscint a rinne an fisicí Meiriceánach Hugh Everett i 1957 maidir le tomhas i gcóras candamach, go dtarlaíonn gach toradh ar féidir leis tarlú. I gcodarsnacht leis an dearcadh comhghnásach go bhfeictear (is go dtomhaistear) staid amháin de na staideanna ar féidir leo tarlú. Thiocfadh an chonclúid ón dearcadh ildomhan go bhfuil an Chruinne ag deighilt an t-am ar fad chun líon ollmhór cruinní eile a tháirgeadh, go bhfuil siad sin go léir ann, nach n-idirghníomhaíonn siad le chéile, agus go mairimídne i gceann amháin de na cruinní seo. Réitíonn an teoiric nó an míníu seo deacrachtaí i dteoiric chandamach na dtomhas, ach ar bhealach ró-amhrasach ar fad.
Spás Minkowski. Is é is spás Minkowski ann ná spás-am na coibhneasachta speisialta, le toise amháin ama is 3 thoise spáis. Foirmlithe ar dtús ag an matamaiticeoir Rúiseach-Ghearmánach Hermann Minkowski (1864-1909). Tá a choincheap de spás leata (gan imtharraingt, le nialas cuaire), le geoiméadracht a gcuirtear síos uirthi le méadrach ar leith, i gcomhréir le cúinsí na coibhneasachta speisialta. Tá an spás leata seo difriúil ón spás leata i meicnic Newton.
Mínormáltacht ó bhroinn. Mínormáltacht anatamaíoch nó fhiseolaíoch a fheictear ag an mbreith nó taobh istigh de chúpla seachtain. Coitianta go leor, mar tarlaíonn a leithéid do timpeall 5% den daonra. Is féidir go mbeidh sí contrártha le beatha (mar shampla, teip ar fhorbairt na hinchinne) nó éadrom go leor (mar shampla, méar breise). Tarlaíonn cuid acu mar thoradh ar mhínormaltachtaí crómasómacha nó éalanga géiniteacha, fachtóirí comhshaoil cosúil le hionfhabhtuithe (mar shampla, an bhruitíneach dhearg), nó drugaí atá tógtha ag an máthair (mar shampla, tailidimíd). Ní léir cad is brí le cuid mhaith díobh, cosúil le teip i dtuirlingt na mball úiríoch, achumaí cairdiacha, agus carball is liopaí scoilte.
George Richards Minot. Lia a rugadh i mBostún ab ea George Richards Minot (2 Nollaig 1885 - 25 Feabhra 1950). Faoi thionchar shaothar George Whipple (1878-1976) ar ainéime mharfach, agus i gcomhar le William Murphy (1892-1987), thug sé isteach cothú d'ae amh mar chóireáil rathúil ar an ngalar. Bhuaigh an triúr acu Duais Nobel na Fiseolaíochta nó an Leighis i 1934 as.
Minphéist. Tugtar minphéist ar larbha an daoil dhorcha ("Tenebrio molitor") a itheann plúr stóráilte. Larbha sorcóireach suas le 25 mm ar fhad, oiriúnaithe go maith chun maireachtáil in athróg an-tirim.
Mínscoth. Planda le cuid mhaith gnéithe, an chuid is mó ilbhliantúil is ea an mhínscoth. Bláthchinn chruinne chrua, agus timpeall ar gach ceann an-chuid brachtanna ag dul thar a chéile go dlúth. Go minic críochnaíonn na brachtanna in imeall le frainse cosúil le páipéar, agus fiacla mar a bheadh cíor ann. Na bláthóga corcra nó buí.
Minton. Ceann de na comhlachtaí potaireachta is tábhachtaí sa Bhreatain sa 19ú-20ú céad. Bhunaigh Thomas Minton (1765-1826) é i 1796 agus tháirg sé cré-earraí, poirceallán, is an-chuid sailghréasanna. I lár an 19ú céad bhí cáil ar an gcomhlacht as a earraí a bhí péinteáilte go fíneálta i stíl Sèvres, agus a mhaisealaca, saghas nua cré-earra ag an am, éagsúil ó mhaisealaca na hIodáile sa 11ú-16ú céad.
Míoca. Grúpa tábhachtach mianraí coitianta a fhoirmíonn carraigeacha, a mbíonn struchtúr cisealach acu a thugann foirm leata do na criostail is scoilteacht bhunúsach fhoirfe. Ó thaobh ceimice de, is sileacáití hiodrúla coimpléascacha iad i bhfoirm leathán, ag cuimsiú alúmanaim, potaisiam, sóidiam, maignéisiam is iarainn. Míocaí suntasacha is ea moscóít (míoca bán), sileacáit photaisiam alúmanain atá éadrom airgeadach, agus bitít atá dúdhonn le hiarann is maignéisiam breise.
Míceaplasma. Is éard atá i gceist le míceaplasma ná na miocrorgánaigh féinatáirgthe is lú, timpeall 150-300 mm ar trastomhas. Ní bhíonn núicléas ná cillscannán soiléir iontu. Bíonn cruthanna éagsúla acu, ó sféarúil go dtí snáithíneach. Timpeall 60 speiceas ann, iad uile, ach ceann amháin, seadánach ar veirteabraigh, plandaí is feithidí.
Míochaine aeraspáis. Staidéar is cosc ar na drochiarmhairtí ar an gcolainn dhaonna a fhéadfaidh tarlú de thoradh eitilt in eitleán nó ar spásárthach. Ag airde mhór bíonn tiúchan na hoscaigine íseal, rud a choinníonn ocsaigin ón gcolainn, a lagaíonn an duine is a dhéanann codlatach é. Bíonn brú an atmaisféir laghdaithe ag airde mhór, agus leathnaíonn sé seo gáis taobh istigh den cholainn, rud a bhíonn an-phianmhar. Le linn luasghéaraithe mhóir, fulaingíonn an cholainn fórsaí móra (G-fhórsaí) a thiomáineann an fhuil amach as an inchinn, ionas gur féidir le duine díth meabhrach a fháil. Is iad na hiarrachtaí coisctheacha a dhéantar ná masc ocsaigine, culaith nó cábán faoi bhrú, agus G-chulaith a chuireann brú ar na cosa is coda eile na colainne chun imshruthú na fola a choimeád sna fíocháin is orgáin atá riachtanach don bheatha.
Míochaine choisctheach. Brainse de chleachtadh na míochaine atá dírithe ar ghalair a chosc. Déantar é seo trí raon gníomhartha: an comhshaol a rialú, mar shampla le reachtaíocht chun an t-aer a choinneáil glan, is córais séarachais a chur isteach; soláthar cuí bia is uisce shláin a chur ar fail; imdhíonuithe a chur chun cinn i measc an phobail le vacsaíní; scéimeanna a eagrú chun galair a dhíothú (mar shampla, an eitinn, an bholgach, an diftéire); stíleanna beatha níos sláintiúla a chur chun cinn, trí oideachas den chuid is mó (mar shampla, caitheamh tobac a laghdú chun ailse scamhóg a laghdú, úsáid coiscíní chun SEIF a sheachaint, galair cheirde a sheachaint).
Míochaine chothúcháin. Staidéar ar fhachtóirí cothaithe taobh istigh den cholainn chun bealaí a aimsiú le galair a leigheas is an tsláinte a chosaint. Baineann sé le hanailís na gcothuithe féin, fiseolaíocht an díleáite, an ionsúite is na húsáide bithcheimicí. Bunaíonn na cleachtóirí a ndiagnóis ar thástálacha fiseolaíocha ar an gcolainn, agus tástálacha bithcheimiceacha, cosúil le meastacháin ar vitimíní is mianraí. I measc na gcóireálacha ar fhadhbanna mar seo, is féidir uireasa a cheartú le forábhair cothaithe, nó más ag cur le fadhbanna atá bianna ar leith, an cothú a mhodhnú chun iad a sheachaint.